Хосе Марти
Неприятелят жесток ноще…

Превод от испански: Атанас Далчев, Александър Муратов, 1975

chitanka.info

Неприятелят жесток ноще

пали къщата със смях нахален,

под тропическия месец ален

улиците сабята мете.

Малко хора тук се отърваха

живи от испанската ръка,

сутринта във кървава река

се превърна улицата плаха.

Сред куршумите кола се мярна,

внасят, плачейки, една убита,

удря нечия ръка вратите

в чернотата на нощта коварна.

Зло олово в портата голяма

се забива. Удря с всичка сила

таз, която беше ме родила:

виждам, иде да ме търси мама.

Пред устата зла на гибел мрачна

на Хавана жителите смели

шапките си снеха, занемели

от възторг пред майката юначна.

Лудо се целунахме двамина,

мама ме поведе към дома:

„Да вървим! Сестра ти е сама.

Да вървим по-бързо, хайде, сине!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.